DA Den Europæiske Unions Tidende CE 88/381

(2004/C 88 E/0387)

SKRIFTLIG FORESPØRGSEL E-2029/03

af Erik Meijer (GUE/NGL) til Kommissionen

(18. juni 2003)

Om: Forhøjelse af gebyret for transitvisum, hvormed personer ved rejser mellem EU's nuværende og fremtidige medlemsstater får adgang til Serbien

1. Er det Kommissionen bekendt, at der indtil udgangen af 2002 ved grænserne til det tidligere Jugoslavien (Serbien og Montenegro) blev udstedt transitvisum til personer på gennemrejse fra andre europæiske lande mod betaling af mellem 6 og 10 EUR, og at det udstedte dokument benævnt »Turisticka Propusnica« skulle afleveres til politiet uden yderligere dokumentation, når den rejsende forlod landet?

2. Er det ligeledes Kommissionen bekendt, at ordningen blev ændret i 2003, således at rejsende, der blot vil rejse gennem landet, først skal indbetale 33 EUR til en bank (f.eks. Vojvodina Bank på jernbanestationen Sid ved den kroatiske grænse) og dernæst forelægge indbetalingskvitteringen på kontoret hos grænsepolitiet, som så udsteder egentlig dokumentation for betalingen og forsyner den rejsendes pas med visum og stempler?

3. Er Kommissionen bekendt med årsagerne til denne voldsomme prisstigning og den mere tidkrævende procedure? Skal det ses som kompensationsbetaling til dækning af omkostninger til skader anrettet i forbindelse med krigshandlinger i 1999, er det et tegn på forværrede relationer til den øvrige verden, eller er det en reaktion på nye visumkrav fra EU's eller medlemsstaternes side?

4. Hvor længe forventer Kommissionen, at denne usædvanlige situation vil vare ved? Foregår der drøftelser mellem EU og regeringerne i Serbien eller Serbien-Montenegro om denne visumordning og gennemførelsen heraf? I benægtende fald hvorfor ikke?

5. Opfatter Kommissionen EU som interesseret part, når det gælder lempeliggørelse af personers transittrafik gennem Serbien, eftersom vej- og jernbaneforbindelser mellem EU's nuværende og fremtidige medlemsstater går tværs gennem Serbien?

6. Hvad kan Kommissionen gøre for at begrænse den lange ventetid for internationale tog og nødvendigheden af, at passagerer skal ud af toget ved Serbiens ydre grænser og bl.a. på jernbanestationerne i Sid, Subotica, Dimitrovgrad og Presevo?

Svar afgivet på Kommissionens vegne af Christopher Patten

(23. juli 2003)

Det er Kommissionen en glæde at kunne meddele det ærede medlem, at ministerrådet i Serbien og Montenegro for nylig besluttede at give statsborgere i EU, i de øvrige stater i Den Tidligere Jugoslaviske Republik og i staterne på Schengensamarbejdets »hvide liste« adgang til Serbien og Montenegro uden visum.

Det Europæiske Råd i Thessaloniki i juni 2003 anerkendte samtidigt den betydning, som folk i de vestlige Balkanlande tillægger udsigten til, at EU liberaliserer sin visumpolitik over for dem. Kommissionen vil i forbindelse med stabiliserings- og associeringsprocessen føre drøftelser med hvert land om, hvilke behov der er for reformer inden for områder som retsstaten, bekæmpelse af kriminalitet, korruption og illegal indvandring og udbygning af den administrative kapacitet vedrørende grænsekontrol og dokumentsikkerhed for at bringe en løsning på disse problemer nærmere.

For Serbien og Montenegros vedkommende er Kommissionen særlig opmærksom på at bistå myndighederne med at modernisere toldvæsenet og grænsepolitiet og forbedre den fælles grænsekontrol. Der er afsat over 50 mio. EUR fra EF's bistand til genopbygning, udvikling og stabilisering (CARDS-programmer) i perioden 2002-2004 til en reform af disse tjenester og procedurer, således at de bringes på niveau med EU's standarder. Bistanden skal hjælpe administrationen med at lempeliggøre transittrafik for varer og personer gennem Serbien og Montenegro uden at tilsidesætte borgernes sikkerhed ikke bare i Serbien og Montenegro, men også i Sydøsteuropa og EU.